फिर से नंबर वन बन सकता है भारत : मुरलीधरन  
भारतीय टीम का बचाव करते हुए श्रीलंका के महान स्पिनर मुरलीधरन ने कहा है कि धोनी की अगुवाई वाली टीम में फिर नंबर वन तक पहुंचने का माद्दा है।
इंग्लैंड दौरे पर खराब प्रदर्शन करके आलोचकों का कोपभाजन बनी भारतीय क्रिकेट टीम का बचाव करते हुए श्रीलंका के महान स्पिनर मुथैया मुरलीधरन ने कहा है कि महेंद्र सिंह धोनी की अगुवाई वाली टीम में फिर नंबर वन के ताज तक पहुंचने का माद्दा है।  इंग्लैंड दौरे पर भारत टेस्ट सीरीज 0-4 और वनडे सीरीज 0-3 से हार गया, जिससे टीम आईसीसी टेस्ट रैंकिंग में तीसरे और वनडे रैंकिंग में पांचवें स्थान पर खिसक गई।  मुरलीधरन ने कोलंबो से बातचीत में कहा, भारतीय टीम बेहतरीन है। इंग्लैंड दौरे से ठीक पहले यह अपने सर्वश्रेष्ठ फॉर्म में थी। यह सिर्फ एक खराब शृंखला थी, जिससे टीम की काबिलियत पर सवाल नहीं उठाए जा सकते। ऑस्ट्रेलिया के खिलाफ भारत के पास वापसी का मौका है, चूंकि ऑस्ट्रेलियाई टीम भी अब पहले जैसी अपराजेय नहीं है।  उन्होंने कहा, भारत के कई शीर्ष खिलाड़ी चोटिल थे, लिहाजा यह सर्वश्रेष्ठ भारतीय टीम नहीं थी। कई बार ऐसा होता है और ऐसे दौर का सामना हर टीम को करना पड़ता है। मुझे यकीन है कि महेंद्र सिंह धोनी की टीम फिर नंबर वन तक पहुंचेगी। टेस्ट क्रिकेट में सर्वाधिक 800 विकेट लेने वाले इस गेंदबाज ने हालांकि भारत के फ्लॉप शो के लिए अत्यधिक क्रिकेट और आईपीएल को कसूरवार ठहराने से इनकार किया।  उन्होंने कहा, मुझे नहीं लगता कि अत्यधिक क्रिकेट कोई वजह है। सहवाग, युवराज और गंभीर तो वेस्टइंडीज दौरे पर नहीं गए थे, लेकिन वे इंग्लैंड में चोटिल हुए। चोट तो खिलाड़ी के करियर का हिस्सा है।